CELEX: C2004/190/32
Language: el
Date: 2004-07-24 00:00:00
Title: Υπόθεση Τ-181/04: Προσφυγή της Nathalie Heinen κατά της Επιτροπής των Ευρωπαϊκών Κοινοτήτων που ασκήθηκε στις 17 Μαΐου 2004

24.7.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/19
            
         Προσφυγή της Nathalie Heinen κατά της Επιτροπής των Ευρωπαϊκών Κοινοτήτων που ασκήθηκε στις 17 Μαΐου 2004
   (Υπόθεση Τ-181/04)
   (2004/C 190/32)
   Γλώσσα διαδικασίας: η γαλλική
   H Nathalie Heinen, κάτοικος Ottignies (Βέλγιο), εκπροσωπούμενη από τους δικηγόρους Sébastien Orlandi, Albert Coolen, Jean-Noël Louis και Etienne Marchal, με τόπο επιδόσεων στο Λουξεμβούργο, άσκησε στις 17 Μαΐου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της εξεταστικής επιτροπής του διαγωνισμού COM/PB/02, με την οποία δεν περιελήφθη το όνομα της προσφεύγουσας στον πίνακα επιτυχόντων,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι προσφυγής και κύρια επιχειρήματα:
   Η προσφεύγουσα, που μετέσχε στον διαγωνισμό COM/PB/02, για τη μετάβαση από την κατηγορία C στην κατηγορία Β, βάλλει κατά της αποφάσεως της εξεταστικής επιτροπής να μην την συμπεριλάβει στον πίνακα επιτυχόντων του εν λόγω διαγωνισμού, κατόπιν της βαθμολογίας που έλαβε στην προφορική εξέταση, η οποία, καίτοι ανώτερη της καταρχήν απαιτούμενης βαθμολογίας, ήταν ανεπαρκής.
   Προς στήριξη των ισχυρισμών της, η προσφεύγουσα επικαλείται την παράβαση της προκηρύξεως του διαγωνισμού καθώς και την παραβίαση της αρχής της ίσης μεταχειρίσεως και της απαγορεύσεως των διακρίσεων.
   Η προσφεύγουσα διευκρινίζει, συναφώς, ότι, μολονότι η προκήρυξη του διαγωνισμού προβλέπει ότι οι υποψήφιοι πρέπει να δηλώνουν, κατά την υποβολή της υποψηφιότητάς τους, τη γλώσσα που επιλέγουν για τις δοκιμασίες προεπιλογής και για την προφορική εξέταση, έχοντας τη δυνατότητα να επιλέξουν διαφορετική γλώσσα για την προφορική εξέταση, και μολονότι η επιλογή αυτή είναι οριστική, ορισμένοι υποψήφιοι μετέβαλαν τη γλώσσα μετά την υποβολή της υποψηφιότητάς τους, ορισμένοι δε από αυτούς ακόμη και την ημέρα της προφορικής εξετάσεως.